b'\n_START_ARTICLE_\nGleb Aleksandrovi\xc4\x8d \xc4\x8cebotarjov\n_START_SECTION_\n\xc5\xbdivljenje in delo\n_START_PARAGRAPH_\n\xc4\x8cebotarjov je diplomiral leta 1937 na leningrajski dr\xc5\xbeavni univerzi. Nato je kon\xc4\x8dal aspiranturo na Katedri za nebesno mehaniko pod Subbotinovim mentorstvom. Med letoma 1940 in 1942 je bil docent na Katedri za astronomijo in mehaniko Univerze v Tomsku. Od leta 1943 je delal na In\xc5\xa1titutu za teoreti\xc4\x8dno astronomijo AN SSSR \xe2\x80\x94 med letoma 1964 in 1975 je bil predstojnik In\xc5\xa1tituta. Med letoma 1951 in 1952 je bil pomo\xc4\x8dnik direktorja, in med 1952 in 1960 direktor Knji\xc5\xbenice AN SSSR. Od leta 1954 je bil profesor na leningrajski univerzi._NEWLINE_Raziskoval je na podro\xc4\x8dju nebesne mehanike in teoreti\xc4\x8dne astronomije. Razvijal je Poincar\xc3\xa9jeve matemati\xc4\x8dne metode, med letoma 1950 in 1951 je razdelal novo efektivno metodiko raziskovanja gibanja malih planetov, na katere osnovi je razvil analiti\xc4\x8dno teorijo gibanja malih planetov skupin Hestija in Hilda, ki ga s klasi\xc4\x8dnimi metodami nebesne mehanike niso mogli zaobjeti. Leta 1953 je izvedel raziskave povezane s prou\xc4\x8devanjem zna\xc4\x8dilnosti gibanja malih teles Oson\xc4\x8dja. Obdelava njihovih ra\xc4\x8dunskih metod raziskovanja gibanja malih teles Oson\xc4\x8dja se je na \xc5\xa1iroko za\xc4\x8dela uporabljati po celem svetu z uvedbo ra\xc4\x8dunalnikov. Leta 1957 je razdelal teorijo imenovano kozmi\xc4\x8dni bumerang \xe2\x80\x94 tira obleta Lune z raketo in njeno vrnitvijo na Zemljo brez dodatnih potro\xc5\xa1kov goriva \xe2\x80\x94 tak\xc5\xa1no shemo so prakti\xc4\x8dno udejanili leta 1959 v Sovjetski zvezi s samodejnim obletom medplanetarne sonde Luna 3._NEWLINE_Od leta 1952 je bil \xc4\x8cebotarjov \xc4\x8dlan Mednarodne astronomske zveze in med letoma 1967 in 1970 predsednik njene tedanje Komisije 20\xc2\xa0\xc2\xbbLege in gibanja malih planetov, kometov in satelitov\xc2\xab._NEWLINE_Pokopan je v grobi\xc5\xa1\xc4\x8du Pulkovskega pokopali\xc5\xa1\xc4\x8da.\n_START_SECTION_\nPoimenovanja\n_START_PARAGRAPH_\nPo njem se imenuje asteroid 1804 \xc4\x8cebotarjov (1804 Chebotarev) notranjega dela glavnega asteroidnega pasu, ki ga je odkrila Smirnova 6. aprila 1967 na Krimskem astrofizikalnem observatoriju v Nau\xc4\x8dnem.'